## Odluka o primjeni odredaba Zakona i drugih propisa iz nadležnosti Hrvatske narodne banke na kreditne institucije u likvidaciji

### NN 75/2009 (30.6.2009.), Odluka o primjeni odredaba Zakona i drugih propisa iz nadležnosti Hrvatske narodne banke na kreditne institucije u likvidaciji

75 30.06.2009 Odluka o primjeni odredaba Zakona i drugih propisa iz nadležnosti Hrvatske narodne banke na kreditne institucije u likvidaciji

HRVATSKA NARODNA BANKA

1831

Na temelju članka 29. i 43. stavak 2. točke 9. Zakona o Hrvatskoj narodnoj banci (»Narodne novine«, br. 75/2008), a u svezi sa člankom 16. stavak 1. Zakona o platnom prometu u zemlji (»Narodne novine«, br. 117/2001) te člancima 261. stavak 2. i 270. stavak 2. Zakona o kreditnim institucijama (»Narodne novine«, br. 117/2008), guverner Hrvatske narodne banke donosi

ODLUKU

O PRIMJENI ODREDABA ZAKONA I DRUGIH PROPISA IZ NADLEŽNOSTI HRVATSKE NARODNE BANKE NA KREDITNE INSTITUCIJE U LIKVIDACIJI

I. OPĆE ODREDBE

Članak 1.

Ovom Odlukom propisuje se način primjene odredaba Zakona o kreditnim institucijama i drugih zakona i podzakonskih akata iz nadležnosti Hrvatske narodne banke na kreditne institucije u likvidaciji, odnosno uređuju obveze kreditne institucije u likvidaciji, izuzeća kreditne institucije u likvidaciji od obveza i druga pitanja vezana za provedbu postupka likvidacije kreditne institucije koja proizlaze iz propisa kojima se uređuje poslovanje kreditnih institucija.

Članak 2.

Odredbe ove odluke primijenjuju se na kreditne institucije u postupku redovite ili prisilne likvidacije, ako ovom odlukom nije drukčije određeno.

II. OBVEZE KREDITNE INSTITUCIJE U LIKVIDACIJI

Članak 3.

Kreditna institucija u likvidaciji obvezna je pridržavati se odredaba zakona i pripadajućih podzakonskih akata kojima se regulira poslovanje kreditnih institucija, ako ovom odlukom nije drukčije određeno.

1. Izvješćivanje

Članak 4.

Kreditna institucija u likvidaciji obvezna je Hrvatskoj narodnoj banci dostavljati:

1. nekonsolidirana mjesečna statistička izvješća (MI) u skladu s Odlukom o statističkom izvješću banke (»Narodne novine«, br. 166/2003, 53/2004, 129/2004, 60/2006). Ostala statistička izvješća propisana navedenom odlukom kreditna institucija u likvidaciji nije obvezna dostavljati;

1. izvješća o obračunu obvezne pričuve, osim izvješća koja se odnose na obračun održavanja obvezne pričuve, na način i u rokovima propisanim Odlukom o obveznoj pričuvi (»Narodne novine«, br. 203/2003, 145/2004, 34/2005, 64/2005, 136/2005, 146/2005, 112/2008, 137/2008, 139/2008, 3/2009) i Uputom za provedbu odluke o obveznoj pričuvi (»Narodne novine«, br. 7/2004, 38/2005, 137/2005, 82/2006, 117/2008, 64/2009).

2. Platni promet u zemlji

2.1. Kreditna institucija u postupku prisilne likvidacije

Članak 5.

Kreditna institucija u postupku prisilne likvidacije ne može provoditi plaćanja preko međubankovnih platnih sustava prije nego što institucija nadležna za osiguranje uloga imenuje likvidatore i poduzme sve radnje nužne za zaštitu prava vjerovnika kreditne institucije u prisilnoj likvidaciji.

Iznimno od odredbe stavka 1. ovog članka, kreditna institucija u prisilnoj likvidaciji može provoditi plaćanja preko međubankovnih platnih sustava ako postoji pisana suglasnost institucije nadležne za osiguranje uloga.

Članak 6.

Od dana stupanja na snagu odluke Hrvatske narodne banke o pokretanju postupka prisilne likvidacije kreditne institucije, kreditna institucija u likvidaciji ne može voditi transakcijske račune sudionika platnog prometa (građana i poslovnih subjekata) i ne može za njih obavljati poslove platnog prometa.

Slijedom zabrane iz stavka 1. ovog članka, kreditna institucija u prisilnoj likvidaciji dužna je zatvoriti sve transakcijske račune sudionika platnog prometa.

Poslovni subjekti čiji su transakcijski računi na temelju ove odluke zatvoreni, dužni su bez odgađanja uskladiti svoje poslovanje s odredbama Zakona o platnom prometu u zemlji.

Ukoliko je račun poslovnog subjekta koji zatvara kreditna institucija u likvidaciji njegov glavni račun, a poslovni subjekt nije postupio u skladu s odredbama stavka 3. ovoga članka, kao glavni račun toga poslovnog subjekta određuje se njegov račun za redovno poslovanje u drugoj kreditnoj instituciji. Ako poslovni subjekt ima otvorenih više računa za redovno polsovanje u drugim kreditnim institucijama, kao njegov glavni račun određuje se onaj račun za redovno poslovanje u drugoj kreditnoj instituciji koji je, u skladu s podacima iz Jedinstvenog registra računa, najranije otvoren

Kreditna institucija u likvidaciji dužna je obavijestiti drugu kreditnu instituciju koja vodi račun za redovno poslovanje poslovnog subjekta o određivanju glavnog računa poslovnog subjekta na temelju stavka 4. ovoga članka te, ukoliko je glavni račun poslovnog subjekta koji se zatvara blokiran, dužna je dostaviti toj kreditnoj instituciji i nenamirene osnove za plaćanje s propisanom evidencijom.

Kreditna institucija koja zaprimi obavijest o određivanju glavnog računa na način propisan stavkom 5. ovoga članka, dužna je:

– račun toga poslovnog subjekta odrediti kao glavni račun;

– promijeniti status računa u Jedinstvenom registru računa poslovnih subjekata u glavni račun;

– pisanu informaciju o promjeni statusa računa, s pozivom na ovu odluku, priložiti dokumentaciji o otvaranju računa;

– o izvršenoj statusnoj promjeni računa izvijestiti poslovni subjekt;

– prihvatiti i nastaviti voditi evidenciju nenamirenih osnova za plaćanje.

Članak 7.

Hrvatska narodna banka dostavit će kreditnoj instituciji u prisilnoj likvidaciji upute o operativnom postupcima vezanim za način i dinamiku zatvaranja njezinih računa u Hrvatskoj narodnoj banci i međubankovnim platnim sustavima.

Članak 8.

Kreditna institucija u prisilnoj likvidaciji može imati otvorene račune u Hrvatskoj narodnoj banci najdulje šest mjeseci.

Rok iz stavka 1. ovog članka počinje teći od dana stupanja na snagu odluke Hrvatske narodne banke o pokretanju postupka prisilne likvidacije kreditne institucije.

2.2. Kreditna institucija u postupku redovite likvidacije

Članak 9.

Odredbe članaka 6. do 8. ove odluke na odgovarajući se način primjenjuju i na kreditnu instituciju u postupku redovite likvidacije.

Zabrana vođenja računa sudionika platnog prometa i obavljanja za njih poslova platnog prometa te početak računanja roka do kojega kreditna institucija u redovitoj likvidaciji može imati otvorene račune u Hrvatskoj narodnoj banci počinju teći od dana otvaranja postupka redovite likvidacije kreditne institucije.

O danu otvaranja postupka redovite likvidacije kreditne institucije, a kojim danom prestaje važiti odobrenje za pružanje bankovnih usluga i odobrenje za pružanje financijskih usluga kreditne institucije, kreditna institucija u redovitoj likvidaciji dužna je bez odgađanja obavijestiti Hrvatsku narodnu banku.

3. Platni promet s inozemstvom

3.1. Kreditna institucija u postupku prisilne likvidacije

Članak 10.

Kreditna institucija u postupku prisilne likvidacije ne može provoditi plaćanja preko svojih računa otvorenih kod kreditnih institucija u zemlji i inozemstvu prije nego što institucija nadležna za osiguranje uloga imenuje likvidatore i poduzme sve radnje nužne za zaštitu prava vjerovnika kreditne institucije u prisilnoj likvidaciji.

Iznimno od odredbe stavka 1. ovog članka, kreditna institucija u prisilnoj likvidaciji može provoditi plaćanja preko svojih računa otvorenih kod kreditnih institucija u zemlji i inozemstvu ako postoji pisana suglasnost institucije nadležne za osiguranje uloga.

Članak 11.

Kreditna institucija u postupku prisilne likvidacije ne može obavljati platni promet s inozemstvom niti sklapati kreditne poslove s inozemstvom.

Najdulje u roku od šest mjeseci od dana stupanju na snagu odluke Hrvatske narodne banke o pokretanju postupka prisilne likvidacije, kreditna institucija u prisilnoj likvidaciji obvezna je zatvoriti devizne račune rezidenata te devizne i kunske račune nerezidenata.

Članak 12.

Što se smatra deviznim računom regulirano je Odlukom o postupku otvaranja i vođenja deviznih računa i deviznih štednih uloga rezidenata u banci (»Narodne novine«, 111/2003, 138/2003, 176/2004, 122/2005), a što su računi nerezidenata regulirano je Odlukom o uvjetima i načinu otvaranja i vođenja računa nerezidenata u banci (»Narodne novine«, br. 124/2006, 131/2006, 74/2007).

3.2. Kreditna institucija u postupku redovite likvidacije

Članak 13.

Odredbe članaka 11. i 12. ove odluke na odgovarajući se način primjenjuju i na kreditnu instituciju u postupku redovite likvidacije.

Rok iz članka 11. ove odluke počinje teći od dana otvaranja postupka redovite likvidacije kreditne institucije.

4. Izdvajanje obvezne pričuve

Članak 14.

Kreditna institucija u likvidaciji dužna je izdvajati dio obvezne pričuve u visini postotka izdvajanja propisanog Odlukom o obveznoj pričuvi.

5. Ostale obveze

Članak 15.

Kreditna institucija u likvidaciji obvezna je u najkraćem mogućem roku:

– putem sredstava javnog priopćavanja i na drugi uočljiv i upozoravajući način (na ulazu u zgradu sjedišta i u druge poslovne prostore kreditne institucije u likvidaciji kao što su poslovnice, šalteri i dr., na izvodima o stanju i prometu računa i sl.), istaknuti obavijest o otvaranju redovitog likvidacijskog postupka kreditne institucije, odnosno obavijest o oduzimanju odobrenja za rad, odobrenja za pružanje financijskih usluga i o pokrenutom postupku prisilne likvidacije kreditne institucije, kao i o zabrani sklapanja, započinjanja obavljanja ili obavljanja novih poslova vezanih za pružanje bankovnih i financijskih usluga;

– o odluci kreditne institucije o prestanku kreditne institucije ili prestanku pružanja bankovnih usluga te s tim u vezi pokretanju postupka redovite likvidacije kreditne institucije, odnosno o oduzimanju odobrenja za rad, oduzimanju odobrenja za obavljanje financijskih usluga i pokretanju postupka prisilne likvidacije kreditne institucije, obavijestiti svoje korespondente, kontokorente, druge kreditne institucije i financijske institucije te Hrvatski zavod za mirovinsko osiguranje, ako obavlja isplatu mirovina.

III. IZUZEĆA KREDITNE INSTITUCIJE U LIKVIDACIJI OD OBVEZA

Članak 16.

Kreditna institucija u likvidaciji nije obvezna:

1. dostavljati Hrvatskoj narodnoj banci izvješća o jamstvenom kapitalu i kapitalnim zahtjevima kreditnih institucija, kao ni izvješća o činjenicama i okolnostima iz članka 162. Zakona o kreditnim institucijama;

2. dostavljati Hrvatskoj narodnoj banci izvješća u skladu s Odlukom o obvezi dostavljanja Izvješća o trgovanju na novčanom tržištu (»Narodne novine«, br. 65/2002, 144/2002, 140/2004);

3. dostavljati Hrvatskoj narodnoj banci izvješća u skladu s Odlukom o minimalno potrebnim deviznim potraživanjima (»Narodne novine«, br. 59/2008, 17/2009, 23/2009);

4. dostavljati Hrvatskoj narodnoj banci izvješća u skladu s Odlukom o načinu i rokovima dostavljanja izvješća o stanju određenih potraživanja i obveza u stranim sredstvima plaćanja (»Narodne novine«, br. 140/2004, 70/2006, 150/2008):

5 dostavljati Hrvatskoj narodnoj banci izvješća u skladu s Odlukom o načinu i rokovima dostavljanja podataka na tržištu stranih sredstava plaćanja (»Narodne novine«, br. 111/2003);

6. dostavljati Hrvatskoj narodnoj banci izvješća u skladu s Odlukom o ograničavanju izloženosti banaka valutnom riziku (»Narodne novine«, br. 17/2003, 39/2006, 130/2006, 25/2009);

7. dostavljati Hrvatskoj narodnoj banci izvješća u skladu s Odlukom o upisu obveznih blagajničkih zapisa Hrvatske narodne banke (»Narodne novine«, br. 132/2007, 29/2008).

IV. OSTALE ODREDBE

Članak 17.

Institucija nadležna za osiguranje uloga, na zahtjev Hrvatske narodne banke, obvezna je dostaviti izvješće o tijeku postupka prisilne likvidacije.

Likvidatori kreditne institucije u redovitoj likvidaciji obvezni su šestomjesečno, računajući od dana otvaranja likvidacijskog postupka, odnosno na zahtjev Hrvatske narodne banke, dostavljati Hrvatskoj narodnoj banci izvješća o tijeku postupka redovite likvidacije kreditne institucije.

Članak 18.

Prije podmirenja obveza prema vjerovnicima, kreditna institucija u likvidaciji ne smije isplaćivati:

1. tražbine dioničara i bivših članova uprave i nadzornog odbora, po bilo kojoj osnovi;

2. tražbine po osnovi hibridnih i podređenih instrumenata ugovorenih prema propisima o izračunavanju kapitala i adekvatnosti kapitala kreditnih institucija;

Odredbe stavka 1. ovog članka ne odnose se na ostale tražbine dioničara koji imaju manje od tri posto udjela u temeljnom kapitalu kreditne institucije u likvidaciji.

Pod ostalim tražbinama iz stavka 2. ovog članka smatraju se, za potrebe ove odluke, tražbine dioničara kreditne institucije u likvidaciji koje ne proizlaze iz njihovog položaja dioničara.

Članak 19.

Na postupak likvidacije, osim Zakona o kreditnim institucijama i Zakona o trgovačkim društvima (»Narodne novine«, br. 111/1993, 34/1999, 118/2003, 107/2007, 146/2008), primjenjuju se i odredbe zakona kojim se uređuje vođenje sudskog registra.

V. PRIJELAZNE I ZAVRŠNE ODREDBE

Članak 20.

Na dan stupanja na snagu ove Odluke prestaje važiti Odluka o primjeni odredaba zakona i drugih propisa iz nadležnosti Hrvatske narodne banke na banke u likvidaciji (»Narodne novine«, br. 151/2003, 60/2005).

Članak 21.

Odredba ove odluke primjenjuje se i na kreditne institucije u postupku likvidacije koji je pokrenut prije stupanja na snagu ove odluke.

Ova odluka objavljuje se u »Narodnim novinama« a stupa na snagu 30. lipnja 2009. godine.

O. br. 618-020/06-09/ŽR
Zagreb, 19. lipnja 2009.

Guverner
Hrvatske narodne banke
dr. sc. Željko Rohatinski, v. r.

Odluka, NN 75/2009-1831